Kahden ja puolen kilon Menu-maissi- ja Menu-herne-maissi-paprika-pakasteissa on listeriabakteerivaara (siirryt toiseen palveluun), kertoo K-ryhmä.

Sen mukaan tuotantotilassa, jossa pakasteita on valmistettu, on löydetty listeriabakteeria. K-ryhmä vetää pakasteet markkinoilta.

Tuotteiden valmistusmaa on Unkari ja takaisinveto koskee pakkauksia, joissa parasta ennen -päivämäärä on 21.9.2018–7.5.2020. Tuotteet voi palauttaa K-ruokakauppaan tai Kespron noutotukkuun.

Myös S-ryhmä vetää pois myynnistä pakastemaissia. Takaisinvedettävä tuote on 450 gramman Rainbow Makea maissi, jonka kaikki tuote-erät vedetään markkinoilta. Syynä takaisinvetoon on Unkarin tehtaalla ja siellä valmistetuissa tuotteissa havaittu listeriabakteeri, jonka takia maan viranomainen on päättänyt, että tuotteita ei saa myydä, S-ryhmä kertoo.

Tyhjän pakkauksen voi palauttaa ostopaikkaan tai S-ryhmän kuluttajaneuvontaan.

Lidl veti torstaina listeriariskin takia pois myynnistä Freshona Mixed Vegetables herne-maissi-paprikasekoituspakasteen sekä Freshona Sweetcorn Extra Sweet makea maissi -pakasteen. Molemmissa on kyse 450 gramman pakkauksista.

Juttua päivitetty 6.7.2018 klo 13:18: Lisätty tieto, että myös S-ryhmä vetää pakastemaissia pois myynnistä. Tieto lisätty myös otsikkoon.